Majavat näyttävät asettuneet eläinpuiston lähistölle, mutta niitä ei ole saatu kiinni. Majavien tekemiä patoja on purettu toistuvasti.

Suomessa esiintyy kahta eri majavalajia. Kanadanmajavaa ja euroopanmajavaa. Ähtärin eläinpuistosta karanneet majavat olivat kanadanmajavia. Kuvituskuva. Ismo Pekkarinen / AOP

Ähtärin eläinpuiston majavia uhkaa ampuminen. Kolme nuorta naarasta ja yksi uros karkasivat aitauksestaan viime keväänä. Niitä ei ole saatu vieläkään kiinni.

Ähtärin eläinpuiston viestintäpäällikkö Lea Lahtinen kertoo, että eläimet lähtivät omille teilleen toukokuun loppupuolella. Ainakin osa niistä näyttää jääneen eläinpuiston läheisyyteen ja patoaa ojaa.

Ähtärin eläinpuiston intendentti, eläinlääkäri Heini Niinimäki sanoo, että täyttä varmuutta siitä, ovatko eläintarhan läheisyydessä puuhastelevat majavat juuri puistosta karanneita yksilöitä vai eivät, ei ole. Tämä johtuu siitä, että Ähtärin alueella on myös luonnonvaraisia majavia.

– Päällepäin ne [eläinpuiston majavat] eivät ero muista majavista, mutta niillä on mikrosirut, Niinimäki kertoo.

Hän pitää kuitenkin hyvin mahdollisena, että eläinpuiston lähistöllä elävät melahännät ovat puistosta karanneita yksilöitä.

Kohtalona ampuminen

Niinimäen mukaan karkureiksi epäillyt majavat on tarkoitus ampua, jos sopiva paikka tulee.

– On oltu kytiksellä, Niinimäki sanoo.

Hän kertoo, että eläinpuistosta karanneita majavia ei ole tarkoitus jättää luontoon. Majavien loukuttaminen puolestaan on vaikeaa, eikä se aina ole eläimen hyvinvoinnin kannalta järkevää.

– Toki jos keksimme jonkin muun sopivan keinon, niin sitä käytämme, Niinimäki sanoo.

Yllättävä pakostrategia

Majavat lähtivät omille teilleen itse kaivamaansa tunnelia pitkin. Niinimäki kertoo, että tunneli kulki yllättävän syvällä ja sen suuaukko aitauksessa oli veden alla. Tämä aiheutti sen, ettei kaivuuhommia havaittu ajoissa.

– Se oli hyvin yllättävä strategia, miten ne sieltä ulos pääsivät, Niinimäki kertoo.

Yleensä vastaavat karkaamisyritykset huomataan varsin nopeasti ja estetään.

Tällä kertaa majavien pakotunneli paljastui vasta sitten, kun eläimet olivat jo karanneet. Kerralla katosivat kaikki Ähtärin majavat, eikä uusia ole otettu tilalle. Majavia ei siis ole pystynyt näkemään puistossa useaan kuukauteen.

– Aitaus pitää kauttaaltaan tarkistaa ja tarpeen mukaan korjata, jotta vastaavaa ei tapahdu uudelleen, Niinimäki sanoo.

Patoja jouduttu purkamaan

Eläinpuiston lähistölle asettuneiden, oletetusti puistosta karanneiden, majavien rakentamia patoja on jouduttu purkamaan välillä hyvinkin tiheästi.

Erään paikkakuntalaisen ihmisen mukaan jopa päivittäin.

Niinimäen mukaan kiinteistöhuolto on käynyt purkamassa patoja tarpeen mukaan. Majavat luonnollisestikin rakentavat tilalle uusia.

Padot ovat saaneet vedenpinnan nousemaan ja välillä vettä on ollut läheisellä tiellä.

Karkurit kanadanmajavia

Ähtärin majavat ovat kanadanmajavia, jotka tunnetaan myös nimellä amerikanmajava.

Lajin edustajia elää 1930-luvulla tehtyjen istutusten takia vapaana Suomen luonnossa joitakin tuhansia. Tuohon aikaan ei ollut tiedossa, että Pohjois-Amerikassa elävä majava on eri lajia kuin euroopanmajava, joka oli aiemmin kuollut Suomesta sukupuuttoon metsästyksen takia.

Nykyään Suomessa elää myös euroopanmajavia, mutta ne ovat harvalukuisempia kuin kanadanmajavat.

Kanadanmajavan on katsottu olevan uhka euroopanmajavalle. Syynä on se, että kanadanmajava on osoittautunut Suomessa hyvin elinvoimaiseksi lajiksi, ja se on alkanut laajentaa esiintymisaluettaan. Uusien aluevaltausten myötä eri majavalajien esiintymisalueet alkavat lähestyä toisiaan, kerrotaan vieraslajit.fi sivustolla.

– Koska amerikanmajavaa pidetään yleisesti ottaen näistä kahdesta vahvempana kilpailijana, kantojen kohtaamisen seurauksena se todennäköisesti syrjäyttäisi euroopanmajavan alueelta, sivustolla kerrotaan.